किसान, जवान और युवाओं पर केन्द्रीत रहेगा भाषण, लाल डायरी का भी होगा जिक्र
प्रधानमंत्री नरेन्द्र मोदी की आज सीकर में जनसभा होगी। पीएम मोदी के शेखावटी के इस दौरे के अपने मायने हैं। यहीं वज़ह है कि पीएम का पूरा भाषण लगभग किसान, जवान और युवा पर फोकस होगा। इसके अलावा पीएम मोदी प्रदेश में ताजा मुद्दे लाल डायरी को भी हवा दे सकते हैं।
प्रधानमंत्री नरेन्द्र मोदी की आज सीकर में जनसभा होगी। पीएम मोदी के शेखावटी के इस दौरे के अपने मायने हैं। यहीं वज़ह है कि पीएम का पूरा भाषण लगभग किसान, जवान और युवा पर फोकस होगा। इसके अलावा पीएम मोदी प्रदेश में ताजा मुद्दे लाल डायरी को भी हवा दे सकते हैं।
जनसभा से पहले पीएम मोदी प्रदेश में मेडिकल कॉलेजों का लोकार्पण-शिलान्यास, एकलव्य आवासीय विद्यालयों का उद्घाटन, पीएम प्रणाम योजना की लॉचिंग के साथ किसान सम्मान निधि के 17 हज़ार करोड़ रुपए किसानों के खाते में ट्रांसफर करेंगे।
सीकर की जनसभा से पहले पीएम मोदी 8 जुलाई को बीकानेर में जनसभा को संबोधित कर चुके हैं। ऐसे में 20 दिन में ही पीएम मोदी का राजस्थान का यह दूसरा दौरा हैं। माना जा रहा है कि सीकर के दौरे से अब भाजपा के बड़े नेताओं की जिलेवार दौरों की शुरुआत हो रही है। इससे पहले मोदी सहित केन्द्रीय नेताओं के संभाग स्तर पर ही दौरे हो रहे थे।
किसान, जवान व युवाओं पर रहेगा फोकस
पीएम मोदी का आज का पूरा भाषण किसान, जवान औऱ युवाओं पर फोकस रहने वाला हैं। दरअसल शेखावटी क्षेत्र किसान बाहुल्य क्षेत्र माना जाता हैं। वहीं तीन कृषि कानूनों का सीकर में ही सबसे ज्यादा विरोध हुआ था। यहीं वज़ह है कि पीएम मोदी सीकर से ही किसान सम्मान निधि की चौथी राशि पूरे देश के किसानों के खातों में ट्रांसफर करेंगे। वहीं सीकर से ही देशभर में बने सवा लाख किसान समृद्धि केन्द्रों का पीएम मोदी लोकार्पण करेंगे। ऐसे में साफ है कि पीएम मोदी के आज के भाषण का केन्द्र बिंदू भी किसान ही रहने वाले हैं।
किसान के साथ-साथ राजस्थान के शेखावटी क्षेत्र से ही सबसे ज्यादा युवा सेना में भर्ती होते हैं। वहीं अग्निवीर योजना का विरोध भी सीकर में हुआ था। ऐसे में पीएम मोदी वन रेंक वन पेंशन सहित अन्य घोषणाओं के जरिए सैनिकों को अपने पक्ष में साधने की कोशिश करेंगे।
वहीं कोटा के बाद राजस्थान में सीकर एजुकेशन हब हैं। यहां करीब डेढ़ लाख स्टूडेंट्स पढ़ाई के लिए प्रदेश के अलग-अलग जिलों से आते है। वहीं इस समय राजस्थान में पेपर लीक पड़ा मुद्दा बना हुआ हैं। यहां पीएम मोदी अपने भाषण में युवाओं को साधने व पेपरलीक व बेरोजगारी के मुद्दे पर गहलोत सरकार पर निशाना साधने का भी काम करेंगे।
लाल डायरी के मुद्दे को भी हवा दे सकते है पीएम
हर बार प्रधानमंत्री मोदी जिस भी प्रदेश में जाते है। वहां के करंट मुद्दों का जिक्र किए बिना नहीं रहते है। पीएम मोदी जब बीकानेर आए थे। तो उन्होंने खाजूवाल गैंगरेप का जिक्र करते हुए प्रदेश सरकार को घेरा था। वहीं सोमवार को विधानसभा में बर्खास्त मंत्री राजेन्द्र गुढ़ा द्वारा लहराई गई लाल डायरी का मुद्दा अभी गर्म है। ऐसे में मानकर चला जा रहा है कि पीएम मोदी इस मुद्दे को ओर हवा देने का काम करेंगे। लाल डायरी का जिक्र करके मोदी कांग्रेस सरकार पर भ्रष्टाचार में लिप्त होने का आरोप लगा सकते हैं।
9 महीने में 7 बार राजस्थान आ चुके मोदी
पिछले 9 महीने में पीएम मोदी 7 बार राजस्थान आ चुके हैं। इसकी शुरुआत 30 सितंबर 2022 को हुई थी। जब प्रधानमंत्री नरेंद्र मोदी अम्बा माता के दर्शन करने आए थे। उस समय वह सिरोही जिले के आबूरोड़ भी आए थे। दूसरी बार पीएम मोदी 1 नवंबर 2022 को बांसवाड़ा के मानगढ़ धाम में आए। तीसरी बार 8 जनवरी 2023 को मोदी भीलवाड़ा दौरे पर आए और गुर्जर समाज के आराध्य देव देवनारायण भगवान की जयंती समारोह में शामिल हुए। चौथी बार 12 फरवरी, 2023 को मोदी दौसा जिले में दिल्ली-मुंबई एक्सप्रेस वे के उद्घाटन के मौके पर आए। पांचवीं बार 10 मई, 2023 को पीएम मोदी ने नाथद्वारा और आबूरोड़ में बड़ी सभाओं को संबोधित किया। छठी बार 31 मई, 2023 को मोदी ने अजमेर में बीजेपी के महाजनसंपर्क अभियान की शुरुआत की। सातवीं बार मोदी ने इसी माह 8 जुलाई को बीकानेर में अमृतसर-जामनगर एक्सप्रेस हाईवे का लोकार्पण और 24,300 करोड़ की योजनाओं का शिलान्यास किया था।
सीकर जिले में बीजेपी के पास एक भी सीट नहीं
सीटों के गणित के हिसाब से देखें तो बीजेपी के पास सीकर जिले में एक भी सीट नहीं हैं। पिछले विधानसभा चुनावों में सीकर जिले की 8 विधानसभा सीटों में से कांग्रेस ने 7 सीटें जीती थी। वहीं एक सीट निर्दलीय उम्मीदवार के खाते में गई थी। लेकिन बीजेपी सीकर जिले की एक भी सीट नहीं जीत पाई थी। वहीं शेखावटी के दो अन्य जिलों में से झुंझुनूं जिले की 7सीटों में से बीजेपी ने केवल 1 सीट जीती थी। शेष 6 सीटें कांग्रेस के खाते में गई थी। वहीं चुरू जिले की 6 सीटों में से 4 कांग्रेस और 2 बीजेपी ने जीती थी।
क्या है पीएम प्रणाम योजना
पीएम प्रणाम, जिसका मतलब पीएम प्रमोशन ऑफ अल्टरनेटिव न्यूट्रिएंट्स फॉर एग्रीकल्चर मैनेजमेंट योजना है। इसकी घोषणा केन्द्र सरकार ने बजट में की थी। रसायनिक उर्वरकों के उपयोग को कम करने के लिए सरकार पीएम प्रणाम योजना शुरू करने जा रही हैं। योजना के तहत जैविक उर्वरकों को प्रोत्साहित किया जाएगा। योजना से केन्द्र सरकार रसायनिक उर्वरकों पर दी जा रही सब्सिडी का बोझ भी कम करना चाहती हैं। इस योजना की शुरुआत पीएम मोदी सीकर से करेंगे।